CELEX: 52021PC0643
Language: el
Date: 2021-10-12
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας για τον διορισμό του διευθυντή της Γραμματείας της Ενεργειακής Κοινότητας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.10.2021
            COM(2021) 643 final
            2021/0333(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας για τον διορισμό του διευθυντή της Γραμματείας της Ενεργειακής Κοινότητας  
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη 19η σύνοδο του Συμβουλίου Υπουργών της Ενεργειακής Κοινότητας, που θα πραγματοποιηθεί στο Βελιγράδι της Σερβίας στις 25 Νοεμβρίου 2021, σε σχέση με την προβλεπόμενη έκδοση της διαδικαστικής πράξης του Συμβουλίου Υπουργών της Ενεργειακής Κοινότητας για τον διορισμό του επόμενου διευθυντή της Γραμματείας της Ενεργειακής Κοινότητας.
            
            
               2.Πλαίσιο της πρότασης
            
            
               2.1.Η συνθήκη για την ίδρυση της Ενεργειακής Κοινότητας
            
            
               Σκοπός της συνθήκης για την ίδρυση της Ενεργειακής Κοινότητας (στο εξής: ΣΙΕΚ) είναι να δημιουργηθεί σταθερό ρυθμιστικό πλαίσιο και πλαίσιο αγοράς, καθώς και ενιαίος χώρος κανονιστικής ρύθμισης για το εμπόριο δικτυακής ενέργειας, με την εφαρμογή των συμφωνηθέντων τμημάτων του κεκτημένου της ΕΕ στον τομέα της ενέργειας στα εκτός ΕΕ συμβαλλόμενα μέρη. Η συμφωνία άρχισε να ισχύει την 1η Ιουλίου 2006. Η Ευρωπαϊκή Ένωση είναι συμβαλλόμενο μέρος της ΣΙΕΚ
                  1
               . Τα εκτός ΕΕ συμβαλλόμενα μέρη αναφέρονται στη ΣΙΕΚ ως «συμβαλλόμενα μέρη».
            
            
               2.2.Το Συμβούλιο Υπουργών της Ενεργειακής Κοινότητας
            
            
               Το Συμβούλιο Υπουργών της Ενεργειακής Κοινότητας εξασφαλίζει την επίτευξη των στόχων της ΣΙΕΚ. Καθορίζει γενικές κατευθύνσεις πολιτικής, λαμβάνει μέτρα και εκδίδει διαδικαστικές πράξεις. Κάθε συμβαλλόμενο μέρος έχει μία ψήφο, το δε Συμβούλιο Υπουργών αποφασίζει βάσει διαφορετικών κανόνων ψηφοφορίας ανάλογα με το θέμα. Η ΕΕ είναι ένα από τα δέκα συμβαλλόμενα μέρη και έχει μία ψήφο, επίσης ανάλογα με το σχετικό θέμα.
            
            
               Το Συμβούλιο Υπουργών της Ενεργειακής Κοινότητας διορίζει τον διευθυντή της Γραμματείας της Ενεργειακής Κοινότητας, έπειτα από πρόταση της Ευρωπαϊκής Επιτροπής, για τριετή ανανεώσιμη θητεία ορισμένου χρόνου Η διαδικαστική πράξη εκδίδεται με απλή πλειοψηφία. Η Επιτροπή έχει το αποκλειστικό δικαίωμα να προτείνει υποψήφιο για τη θέση του διευθυντή και διανέμει την πρότασή της στα συμβαλλόμενα μέρη της Ενεργειακής Κοινότητας.
            
            
               2.3. Η προς έκδοση διαδικαστική πράξη του Συμβουλίου Υπουργών 
            
            
               Ο νυν διευθυντής της Γραμματείας της Ενεργειακής Κοινότητας, κ. Janez Kopac, διορίστηκε για πρώτη φορά το 2012. Η θητεία του ανανεώθηκε το 2015 και το 2018 και λήγει στις 30 Νοεμβρίου 2021.
            
            
               Στις 23 Φεβρουαρίου 2021 η Επιτροπή κίνησε ανοικτή διαδικασία επιλογής για τον επόμενο διευθυντή της Γραμματείας της Ενεργειακής Κοινότητας, ο οποίος θα αναλάβει καθήκοντα από την 1η Δεκεμβρίου 2021 (COM/2021/20055). Για τη θέση αυτή υποβλήθηκαν 92 υποψηφιότητες. Η φάση επιλογής πραγματοποιήθηκε σύμφωνα με τους ισχύοντες κανόνες και τις κατευθυντήριες γραμμές εφαρμογής.
            
            
               Η επιτροπή προεπιλογής της Επιτροπής εξέτασε τις υποψηφιότητες με βάση τα κριτήρια επιλεξιμότητας και επιλογής, όπως ορίζονται στην προκήρυξη κενής θέσης, και κατάρτισε τον κατάλογο των προεπιλεγέντων υποψηφίων για το επόμενο στάδιο της διαδικασίας. Μετά τη συγκριτική αξιολόγηση των υποψηφίων από τη συμβουλευτική επιτροπή διορισμών και τις συνεντεύξεις με την επίτροπο Kadri Simson, η Επιτροπή θεωρεί ότι ο κ. Artur Lorkowski έχει αποδείξει ότι διαθέτει τον βέλτιστο συνδυασμό διοικητικών, ηγετικών, επικοινωνιακών, αντιπροσωπευτικών και γλωσσικών δεξιοτήτων, τεχνικής ικανότητας, διεθνούς πείρας και γνώσεων σχετικά με την Ευρωπαϊκή Ένωση, για να εκτελεί τα καθήκοντα του διευθυντή της Γραμματείας της Ενεργειακής Κοινότητας.
            
            
               Κατά συνέπεια, η Επιτροπή αποφάσισε να προτείνει τον κ. Artur Lorkowski ως επόμενο διευθυντή της Γραμματείας της Ενεργειακής Κοινότητας, όπως αποτυπώνεται στην απόφαση της Επιτροπής, της 24ης Σεπτεμβρίου 2021, σχετικά με πρόταση που θα υποβάλει η Επιτροπή στο Συμβούλιο Υπουργών της Ενεργειακής Κοινότητας για διαδικαστική πράξη του Συμβουλίου Υπουργών σχετικά με τον διορισμό του διευθυντή της Γραμματείας της Ενεργειακής Κοινότητας, C(2021) 7021 final. Η Επιτροπή υπέβαλε την παρούσα πρόταση στα συμβαλλόμενα μέρη της Ενεργειακής Κοινότητας στις 24 Σεπτεμβρίου 2021. 
            
            
               3.Θέση που πρέπει να ληφθεί εξ ονόματος της Ένωσης
            
            
               Λαμβανομένης υπόψη της ανοικτής και ανταγωνιστικής διαδικασίας επιλογής που διεξάγει η Επιτροπή, η θέση που πρέπει να ληφθεί εξ ονόματος της Ένωσης στο Συμβούλιο Υπουργών της Ενεργειακής Κοινότητας θα πρέπει να είναι η έγκριση του σχεδίου διαδικαστικής πράξης του Συμβουλίου Υπουργών για τον διορισμό του κ. Artur Lorkowski ως διευθυντή της Γραμματείας της Ενεργειακής Κοινότητας από την 1η Δεκεμβρίου 2021, σύμφωνα με την απόφαση της Επιτροπής, της 24ης Σεπτεμβρίου 2021, σχετικά με πρόταση που θα υποβάλει η Επιτροπή στο Συμβούλιο Υπουργών της Ενεργειακής Κοινότητας για διαδικαστική πράξη του Συμβουλίου Υπουργών σχετικά με τον διορισμό του διευθυντή της Γραμματείας της Ενεργειακής Κοινότητας, C(2021) 7021 final.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
         
         
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
            
               4.1.2.Εφαρμογή στην προκειμένη περίπτωση
            
            
               Το Συμβούλιο Υπουργών είναι όργανο το οποίο έχει συσταθεί βάσει συμφωνίας, και συγκεκριμένα της συνθήκης για την ίδρυση της Ενεργειακής Κοινότητας.
            
            
               Η προς έκδοση διαδικαστική πράξη, την οποία καλείται να εκδώσει το Συμβούλιο Υπουργών της Ενεργειακής Κοινότητας, συνιστά πράξη που παράγει έννομα αποτελέσματα, καθώς ρυθμίζει οργανωτικά ζητήματα της Ενεργειακής Κοινότητας και έχει δεσμευτική ισχύ τουλάχιστον για τα θεσμικά όργανα της Ενεργειακής Κοινότητας σύμφωνα με το άρθρο 86 της συνθήκης για την ίδρυση της Ενεργειακής Κοινότητας. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης σχετίζονται με την ενέργεια. 
            
            
               Συνεπώς, η ουσιαστική νομική βάση για την προτεινόμενη απόφαση είναι το άρθρο 194 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 194 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0333 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας για τον διορισμό του διευθυντή της Γραμματείας της Ενεργειακής Κοινότητας  
               
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194, σε συνδυασμό με το άρθρο 218 παράγραφος 9,
            
            
               Έχοντας υπόψη την απόφαση 2006/500/ΕΚ του Συμβουλίου, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα,
            
            
               Έχοντας υπόψη τη συνθήκη για την ίδρυση της Ενεργειακής Κοινότητας, και ιδίως τα άρθρα 69 και 88,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συνθήκη για την ίδρυση της Ενεργειακής Κοινότητας (στο εξής: συμφωνία) συνήφθη από την Ένωση με την απόφαση 2006/500/ΕΚ του Συμβουλίου, της 29ης Μαΐου 2006
                  3
               , και τέθηκε σε ισχύ την 1η Ιουλίου 2006. 
            
            
               (2)Σύμφωνα με τα άρθρα 69 και 88 της συμφωνίας, το Συμβούλιο Υπουργών, έπειτα από πρόταση της Ευρωπαϊκής Επιτροπής, μπορεί να εκδώσει διαδικαστική πράξη για τον διορισμό του διευθυντή της Γραμματείας της Ενεργειακής Κοινότητας.
            
            
               (3)Η τρίτη θητεία του νυν διευθυντή της Γραμματείας της Ενεργειακής Κοινότητας, κ. Janez Kopac, λήγει στις 30 Νοεμβρίου 2021. 
            
            
               (4)Το Συμβούλιο Υπουργών της Ενεργειακής Κοινότητας, κατά τη 19η σύνοδό του που θα πραγματοποιηθεί στο Βελιγράδι της Σερβίας στις 25 Νοεμβρίου 2021, πρόκειται να εκδώσει διαδικαστική πράξη για τον διορισμό του επόμενου διευθυντή της Γραμματείας της Ενεργειακής Κοινότητας.
            
            
               (5)Στις 23 Φεβρουαρίου 2021 η Επιτροπή δημοσίευσε προκήρυξη κενής θέσης στο πλαίσιο ανοικτής διαδικασίας επιλογής για τον επόμενο διευθυντή της Γραμματείας της Ενεργειακής Κοινότητας από την 1η Δεκεμβρίου 2021. 
            
            
               (6)Η Επιτροπή αξιολόγησε τις δεξιότητες και την πείρα των υποψηφίων σύμφωνα με τα προκαθορισμένα κριτήρια επιλογής που ορίζονται στην προκήρυξη της θέσης. Η φάση επιλογής πραγματοποιήθηκε σύμφωνα με τους ισχύοντες κανόνες και τις κατευθυντήριες γραμμές εφαρμογής. Η Επιτροπή θεωρεί ότι ο κ. Artur Lorkowski έχει αποδείξει ότι διαθέτει τον βέλτιστο συνδυασμό διοικητικών, ηγετικών, επικοινωνιακών, αντιπροσωπευτικών και γλωσσικών δεξιοτήτων, τεχνικής ικανότητας, διεθνούς πείρας και γνώσεων σχετικά με την Ευρωπαϊκή Ένωση, για να εκτελεί τα καθήκοντα του διευθυντή της Γραμματείας της Ενεργειακής Κοινότητας, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στη 19η σύνοδο του Συμβουλίου Υπουργών της Ενεργειακής Κοινότητας είναι η εξής:
            
            
               να εγκριθεί το σχέδιο διαδικαστικής πράξης του Συμβουλίου Υπουργών για τον διορισμό του κ. Artur Lorkowski ως διευθυντή της Γραμματείας της Ενεργειακής Κοινότητας από την 1η Δεκεμβρίου 2021, σύμφωνα με την πρόταση της Επιτροπής που εγκρίθηκε με την απόφαση της Επιτροπής της 24ης Σεπτεμβρίου 2021, C(2021) 7021 final, και υποβλήθηκε αυθημερόν στο Συμβούλιο Υπουργών της Ενεργειακής Κοινότητας.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                  
                        ΕΕ L198 της 20.7.2006, σ. 15.
                  
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (3)
                  
                        ΕΕ L 198 της 20.7.2006, σ. 15.